
Text rozhodnutia
Súd: Krajský súd Bratislava Spisová značka: 5S/213/2012 Identifikačné číslo súdneho spisu: 1012201274 Dátum vydania rozhodnutia: 10. 07. 2012 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2012:1012201274.1 Uznesenie Krajský súd v Bratislave v právnej veci žalobcu: FABONUMS spol. s.r.o., Ondrejovova 17, P.O.BOX 20, 820 12, IČO: 36 236 926 proti žalovanému: Finančné riaditeľstvo Slovenskej republiky, Vazovova 2, 815 11 Bratislava o žiadosti o odklad vykonateľnosti rozhodnutia Colného riaditeľstva SR č. 31442/2007-1 zo dňa 31.03.2010 v spojení s rozhodnutím Colného úradu Bratislava zn. XXX/XXXX,XXXXX/XXXX- XXXX, takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobca sa žiadosťou doručenou na Okresný súd v Bratislave dňa 24.11.2010, ktorá bola postúpená tunajšiemu súdu dňa 03.07.2012 uznesením Okresného súdu Bratislava II sp.zn.24Cb/309/2010 zo dňa 06.06.2012 domáhal odkladu vykonateľnosti rozhodnutia žalovaného č. 31442/2007-1 zo dňa 31.03.2010 v spojení s rozhodnutím Colného úradu Bratislava zn. XXX/XXXX,XXXXX/XXXX-XXXX zo dňa 27.03.2007, ktorým bola žalobcovi uložená pokuta vo výške 50.000,- Sk. Podľa ust. § 103 O.s.p., kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 244 ods. 1 O.s.p., v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa ust. §244 ods. 3 O.s.p., rozhodnutiami správnych orgánov sa rozumejú rozhodnutia vydané nimi v správnom konaní ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa ust. § 244 ods. 4, súdy v správnom súdnictve rozhodujú o návrhoch na uloženie povinnosti orgánom verejnej správy konať o právach a povinnostiach fyzických osôb a právnických osôb v oblasti verejnej správy a o opatrenia na vynútenie plnenia svojich rozhodnutí postupom uvedeným v § 250d a 250u. Podľa ust. § 247 ods. 1, 2 O.s.p., podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu a žiada, aby súd preskúmal zákonnosť tohto rozhodnutia a postupu. Pri rozhodnutí správneho orgánu vydaného v správnom konaní, je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Podľa ust. § 250b ods. 1 O.s.p., žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zmeškanie lehoty nemožno odpustiť. Podľa ust. § 250c ods. 1 O.s.p., žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Konanie v správnom súdnictve sa začína na návrh, ktorý sa nazýva žalobou (ust. § 249 O.s.p.). Z dikcie vyššie citovaných ustanovení je nesporné, že konanie v správnom súdnictve sa vždy začína na návrh (podaním žaloby, opravného prostriedku, návrhu), pretože konanie vo verejnom súdnictve pojmovo ani nemožno začať inak, ako podaním návrhu oprávnenou osobou. Z dispozičnej zásady, ktorou sa súd v správnom súdnictve riadi, vyplýva žalobcovi z ust. § 249 ods. 2 O.s.p. zákonná povinnosť uviesť okrem všeobecných náležitostí žaloby podľa § 49 ods. 3 a § 79 ods. 1 O.s.p. aj označenie rozsahu, v ktorom je rozhodnutie napadnuté, v čom žalobca vidí nezákonnosť rozhodnutia a aký konečný návrh robí. Zákon kladie na obsah žaloby tak podmienky všeobecné ako aj podmienky osobitné pre správne súdnictvo, ktoré sú obsiahnuté v ust. § 249 ods. 2 a nasl. O.s.p.. Z vyššie citovaných ustanovení vyplýva, že jednou z podmienok konania v správnom súdnictve, je existencia návrhu na jeho začatie (ustanovenie § 249 ods. 1 O.s.p.). V predmetnej veci žalobca podal svojím podaním zo dňa 24.11.2010 žiadosť o odklad vykonateľnosti rozhodnutia žalovaného zo dňa 31.03.2010 zn.31442/2007-1. Vzhľadom k tomu, že toto podanie navrhovateľa zo dňa 24.11.2010 nie je žalobou v zmysle vyššie citovaných ustanovení § 79 a 249 O.s.p., ktorým sa žaloba proti rozhodnutiu Colného riaditeľstva SR vo veciach preskúmania rozhodnutia má podať. Súd s poukazom na vyššie citované ustanovenia, ako aj vzhľadom na absenciu návrhu na začatie konania, ktorý je základnou podmienkou konania a ktorú podľa názoru súdu nie je možné odstrániť, súd konanie s poukazom na ust. § 104 ods. 1 v spojení s ust. § 246c O.s.p. zastavil. Vzhľadom k tomu, že konanie vo veci bolo zastavené, nemá žiaden z účastníkov právo na náhradu trov konania (ust. § 250k ods. 1 v spojení s ust. § 146 ods. 1 písm. c) O.s.p.). Poučenie: Proti tomuto uzneseniu je prípustné odvolanie do 15 dní odo dňa doručenia uznesenia prostredníctvom tunajšieho súdu, písomne, dvojmo. Odvolanie musí spĺňať náležitosti podľa ust. § 205 OSP.

